Часопіс сатыры і гумару “Вожык” мае вельмі цікавую гісторыю. У пачатку Вялікай Айчыннай вайны, па ініцыятыве ЦК кампартыі Беларусі пры штабе Цэнтральнага фронту, які знаходзіўся ў Гомелі, пачаў выходзіць плакат “Раздавім фашысцкую гадзіну”. З 1942 года газета-плакат выдавалася ў Маскве, і яе рэдактарам стаў Кандрат Крапіва. Асноўны аўтарскі актыў складалі беларускія пісьменнікі і паэты – Я.Купала, Я.Колас, К.Чорны, П.Броўка, П.Глебкаі іншыя. На старонках выдання важнае месца займала самая разнастайная па тэматыцы палітычная карыкатура. Побач з беларускімі мастакамі актыўны ўдзел у афармленні газеты-плаката прымалі маскоўскія і ленінградскія графікі. Выданне засылалася ў тыл ворага, у партызанскія атрады, распаўсюджвалася сярод насельніцтва на акупіраванай тэрыторыі. У верасні 1944 года рэдакцыя пераехала ў Мінск. У жніўні 1945 года ЦК КП(б) Беларусі прыняў рашэнне аб выданні сатырычнага часопіса, і з таго часу газета-плакат “Раздавім фашысцкую гадзіну” выходзіць пад назвай “Вожык”.